เงินดิจิทัล ต้องเสียภาษีแล้ว
ในช่วงไม่กี่ปีมานี้ โลกเราได้มีการพัฒนาอย่างรวดเร็ว สิ่งใหม่ๆ ที่เกิดขึ้นบางอย่างจึงยังไม่เป็นที่เข้าใจกันดีนัก กฎที่รองรับสิ่งเหล่านี้จึงยังไม่มี ซึ่งเงินดิจิทัลเองก็เป็นหนึ่งในนั้น  ล่าสุดเพื่อให้ทันต่อเทรนด์ของโลก ประเทศไทยจึงมีกฎหมายเกี่ยวกับเรื่องนี้ขึ้นมา  ลงทุนแมนจะเล่าให้ฟัง
14 พ.ค. 2561

เงินดิจิทัล ต้องเสียภาษีแล้ว / โดย ลงทุนแมน
ในช่วงไม่กี่ปีมานี้ โลกเราได้มีการพัฒนาอย่างรวดเร็ว
สิ่งใหม่ๆ ที่เกิดขึ้นบางอย่างจึงยังไม่เป็นที่เข้าใจกันดีนัก
กฎที่รองรับสิ่งเหล่านี้จึงยังไม่มี
ซึ่งเงินดิจิทัลเองก็เป็นหนึ่งในนั้น
ล่าสุดเพื่อให้ทันต่อเทรนด์ของโลก
ประเทศไทยจึงมีกฎหมายเกี่ยวกับเรื่องนี้ขึ้นมา
ลงทุนแมนจะเล่าให้ฟัง
เมื่อวานนี้รัฐบาลได้มีการประกาศกฎหมายเกี่ยวกับการระดมทุนด้วยเงินดิจิทัล (ICO) และการเก็บภาษีจากการซื้อขายเงินดิจิทัล
โดยหลักๆ แล้วจุดประสงค์คือเพื่อแก้ปัญหาการตรวจสอบแหล่งที่มาของเงินในการซื้อขายเงินดิจิทัล ซึ่งจุดนี้เป็นประเด็นถกเถียงกันในหลายๆ ประเทศที่มีการซื้อขายเงินดิจิทัล
เพราะถ้าปล่อยให้เป็นใครซื้อขายอะไรก็ได้ โดยไม่ตรวจสอบแหล่งที่มา วงการนี้ก็อาจถูกใช้ในเรื่องอาชญากรรม คอร์รัปชัน และการฟอกเงินได้
ในกฎหมายฉบับนี้จึงพูดถึงบริษัทที่จะเสนอขายเงินดิจิทัล จะต้องได้รับอนุญาตจาก ก.ล.ต. ก่อนทำการเสนอขาย ไม่เช่นนั้นจะถือว่าผิดกฎหมาย
นอกจากนั้นในการปล่อยข่าวลือเพื่อทำราคา ก็จะมีความผิดเช่นกัน ซึ่งในเรื่องนี้จะคล้ายกับการปล่อยข่าวเพื่อปั่นหุ้น
ซึ่งทั้งสองเรื่องนี้ถ้าฝ่าฝืนจะมีโทษทั้งปรับและจำคุก
ทีนี้มาดูในเรื่องภาษีกันบ้าง ตามกฎหมายที่ออกมากล่าวว่า
เราจะต้องเสียภาษีเงินได้บุคคลธรรมดาของกำไรจากการซื้อขายเงินดิจิทัลในอัตราร้อยละ 15
แปลว่าถ้าเราทำกำไรได้ 100 บาทจากการซื้อขายเงินดิจิทัล เราจะต้องเสียภาษี 15 บาท
ภาษีร้อยละ 15 เยอะหรือไม่เมื่อเทียบกับการลงทุนอื่นๆ
ถ้าเราลองมาเปรียบเทียบกับการลงทุนในตลาดหุ้น
การลงทุนในหุ้น ถ้าบุคคลธรรมดาทำกำไรจากการซื้อขาย จะไม่ต้องเสียภาษีใดๆ
ส่วนถ้าเป็นเงินปันผล เราจะโดนหักภาษี ณ ที่จ่าย 10%
สำหรับการลงทุนในพันธบัตร หรือหุ้นกู้ เราจะโดนภาษี 15%
แสดงว่าภาษีที่จัดเก็บจากการซื้อขายเงินดิจิทัล จะใกล้เคียงกับการเก็บภาษีของการลงทุนในตราสารหนี้
เรื่องนี้มองได้ 2 ทาง
ทางแรกถ้าคนทำถูกกฎหมายก็จะยอมใช้ตลาดที่ถูกกฎหมายในประเทศไทย และยอมเสียภาษี 15% จากกำไรที่ได้
แต่สำหรับเรื่องนี้ มันต่างจากตลาดหุ้นหรือ ตราสารหนี้ไทย ตรงที่มันมีตลาดที่เป็นหลักแหล่งในไทย ตามเก็บภาษีสามารถทำได้ง่าย ไม่มีหรอกที่จะไปซื้อหุ้น ปตท. ในตลาดลอนดอน
แต่ตลาดซื้อขายเงินดิจิทัลมีอยู่มากมายในต่างประเทศ ทีนี้คนก็อาจจะเลี่ยงไปซื้อขายในตลาดต่างประเทศมากขึ้น และหาทางถอนเงินจากต่างประเทศแทน
ประเด็นเรื่องนี้จะคล้ายกับตลาด FOREX ซึ่งน่าแปลกใจว่าเราได้เห็นโฆษณา FOREX อยู่เป็นประจำ แต่เราไม่เคยเห็นตลาด FOREX จัดตั้งที่ประเทศไทยเลย
และก็น่าแปลกใจยิ่งขึ้นว่าเราจะเห็นว่าคนทั้งหมดที่ซื้อขาย FOREX จะซื้อขายในตลาดต่างประเทศกันอย่างเปิดเผย โชว์กำไรในสื่อต่างๆ อย่างภูมิใจ ซึ่งรัฐบาลก็ห้ามไม่ได้
เรื่องนี้ก็คงเป็นประเด็นที่น่าติดตามกันต่อไป แต่ดูเหมือนว่าตอนนี้รัฐบาลจะพยายามควบคุม ในสิ่งที่ควบคุมได้ยาก..
----------------------
ติดตามบทความลงทุนแมน ได้ที่
-บล็อกดิท blockdit
-อินสตาแกรม 
-ทวิตเตอร์ 
-ไลน์ 
----------------------
Reference
-
-
[6345].